Не за гарамі новы навучальны год. Школы зіхацяць і пахнуць свежай фарбай, радуюць вока цікава аформленыя класы і кабінеты, ідзе падрыхтоўка да ўрачыстых лінеек, першых урокаў, святочных канцэртаў і мерапрыемстваў, што адбудуцца 1 верасня. Школа – агульны дом, дзе з году ў год дружнай сям’ёй жывуць вучні, настаўнікі, тэхперсанал. А якому ж гаспадару не хочацца, каб яго дом быў прыгожым, утульным і сучасным? Толькі для гэтага, як вядома, патрабуюцца пэўныя грашовыя сродкі. Вось і стараюцца жыхары школьных дамоў, па меры магчымасцей, зарабіць грошы для добраўпарадкавання сваіх альма-матар. У жніўні такія магчымасці з’яўляюцца, калі ў садах паспяваюць-наліваюцца яблыкі. Таму і настаўнікі знаходзяць час адарвацца ад паўсядзённых школьных клопатаў, і вучні ў канікулярны час прыходзяць ім на дапамогу – ідзе збор і продаж дарункаў саду.